CELEX: 32020D1075
Language: el
Date: 2020-06-26 00:00:00
Title: Απόφαση (ΕΕ) 2020/1075 του Συμβουλίου της 26ης Ιουνίου 2020 σχετικά με τη σύναψη συμφωνίας για την ασφάλεια της πολιτικής αεροπορίας μεταξύ της Ευρωπαϊκής Ένωσης και της κυβέρνησης της Λαϊκής Δημοκρατίας της Κίνας

24.7.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 240/1
               
            
         ΑΠΟΦΑΣΗ (ΕΕ) 2020/1075 ΤΟΥ ΣΥΜΒΟΥΛΙΟΥ
         της 26ης Ιουνίου 2020
         σχετικά με τη σύναψη συμφωνίας για την ασφάλεια της πολιτικής αεροπορίας μεταξύ της Ευρωπαϊκής Ένωσης και της κυβέρνησης της Λαϊκής Δημοκρατίας της Κίνας
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 100 παράγραφος 2, σε συνδυασμό με το άρθρο 218 παράγραφος 6 στοιχείο α) σημείο v) δεύτερο εδάφιο και το άρθρο 218 παράγραφος 7,
         Έχοντας υπόψη την πρόταση της Ευρωπαϊκής Επιτροπής,
         Έχοντας υπόψη την έγκριση του Ευρωπαϊκού Κοινοβουλίου (1),
         Εκτιμώντας τα ακόλουθα:
         
                     (1)
                  
                  
                     Η Επιτροπή διαπραγματεύθηκε, εξ ονόματος της Ευρωπαϊκής Ένωσης, συμφωνία για την ασφάλεια της πολιτικής αεροπορίας μεταξύ της Ευρωπαϊκής Ένωσης και της κυβέρνησης της Λαϊκής Δημοκρατίας της Κίνας («συμφωνία»), σύμφωνα με την απόφαση του Συμβουλίου της 7ης Μαρτίου 2016 με την οποία εξουσιοδοτήθηκε η Επιτροπή για έναρξη διαπραγματεύσεων.
                  
               
                     (2)
                  
                  
                     Σύμφωνα με την απόφαση (ΕΕ) 2018/1153 (2) του Συμβουλίου η συμφωνία υπογράφηκε στις 20 Μαΐου 2019, με την επιφύλαξη της σύναψής της σε μεταγενέστερη ημερομηνία.
                  
               
                     (3)
                  
                  
                     Είναι αναγκαίο να θεσπισθούν διαδικαστικές ρυθμίσεις για τη συμμετοχή της Ένωσης στα κοινά όργανα που συστήνονται από τη συμφωνία και για την έγκριση μέτρων διασφάλισης, αιτημάτων για διενέργεια διαβουλεύσεων και μέτρων για την αναστολή των υποχρεώσεων αποδοχής.
                  
               
                     (4)
                  
                  
                     Σύμφωνα με το άρθρο 11 παράγραφος 2 στοιχείο γ) και το άρθρο 17 παράγραφος 6 της συμφωνίας, η μεικτή επιτροπή που με το άρθρο 11 παράγραφος 1 της συμφωνίας («μεικτή επιτροπή») μπορεί να εγκρίνει τροποποιήσεις των παραρτημάτων της συμφωνίας.
                  
               
                     (5)
                  
                  
                     Για να διευκολύνεται η έγκριση τροποποιήσεων των παραρτημάτων της συμφωνίας από τη μεικτή επιτροπή και να αποφεύγεται ο κίνδυνος να μην υπάρχει θέση της Ένωσης στις προτεινόμενες τροποποιήσεις, θα πρέπει να εξουσιοδοτηθεί η Επιτροπή να εγκρίνει τις προτεινόμενες τροποποιήσεις εξ ονόματος της Ένωσης υπό συγκεκριμένες ουσιαστικές και διαδικαστικές προϋποθέσεις.
                  
               
                     (6)
                  
                  
                     Για να εξασφαλιστεί ότι η έγκριση από την Επιτροπή των προτεινόμενων τροποποιήσεων στα παραρτήματα της συμφωνίας που θα εγκρίνει η μεικτή επιτροπή είναι σύμφωνη με τους όρους που καθορίζονται στην παρούσα απόφαση, η Επιτροπή θα πρέπει να υποβάλλει τις προτεινόμενες τροποποιήσεις στο Συμβούλιο προς διαβούλευση αρκετά νωρίτερα από τη συνεδρίαση της μεικτής επιτροπής στην οποία θα εγκριθούν οι εν λόγω τροποποιήσεις. Η συμμόρφωση των τροποποιήσεων που υποβάλλονται από την Επιτροπή στο Συμβούλιο θα πρέπει να αξιολογείται από την Επιτροπή των Μονίμων Αντιπροσώπων των κυβερνήσεων των κρατών μελών (ΕΜΑ).
                  
               
                     (7)
                  
                  
                     Η συμφωνία θα πρέπει να εγκριθεί,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η συμφωνία για την ασφάλεια της πολιτικής αεροπορίας μεταξύ της Ευρωπαϊκής Ένωσης και της κυβέρνησης της Λαϊκής Δημοκρατίας της Κίνας («συμφωνία») εγκρίνεται εξ ονόματος της Ένωσης.
            Το κείμενο της συμφωνίας επισυνάπτεται στην παρούσα απόφαση.
         
         
            Άρθρο 2
            Ο πρόεδρος του Συμβουλίου προβαίνει, εξ ονόματος της Ένωσης, στην κοινοποίηση που προβλέπεται στο άρθρο 17 παράγραφος 1 της συμφωνίας (3).
         
         
            Άρθρο 3
            
               1.   Η Ένωση εκπροσωπείται στη μεικτή επιτροπή των συμβαλλομένων μερών που συστήνεται βάσει του άρθρου 11 παράγραφος 1 της συμφωνίας από την Ευρωπαϊκή Επιτροπή επικουρούμενη από τον Οργανισμό της Ευρωπαϊκής Ένωσης για την Ασφάλεια της Αεροπορίας («EASA») και συνοδευόμενη από τις αρχές πολιτικής αεροπορίας ως αντιπροσώπους των κρατών μελών.
            
            
               2.   Η Ένωση εκπροσωπείται στο Εποπτικό Συμβούλιο Πιστοποίησης που προβλέπεται στην παράγραφο 3.1.1 του παραρτήματος I της συμφωνίας από τον EASA επικουρούμενο από τις αρχές πολιτικής αεροπορίας που αφορά άμεσα η ημερήσια διάταξη κάθε συνεδρίασης.
            
         
         
            Άρθρο 4
            Η Επιτροπή εξουσιοδοτείται να εγκρίνει, εξ ονόματος της Ένωσης, τις τροποποιήσεις των παραρτημάτων της συμφωνίας που εγκρίθηκαν από τη μεικτή επιτροπή σύμφωνα με το άρθρο 11 παράγραφος 2 στοιχείο γ) και με το άρθρο 17 παράγραφος 6 της συμφωνίας, στον βαθμό που οι εν λόγω τροποποιήσεις συνάδουν με τις σχετικές νομικές πράξεις της Ένωσης και δεν συνεπάγονται ουδεμία τροποποίησή τους, υπό τις ακόλουθες προϋποθέσεις:
            
                        α)
                     
                     
                        Η Επιτροπή μεριμνά ώστε η έγκριση εξ ονόματος της Ένωσης:
                        
                                    —
                                 
                                 
                                    να είναι προς το συμφέρον της Ένωσης,
                                 
                              
                                    —
                                 
                                 
                                    να υπηρετεί τους στόχους τους οποίους επιδιώκει η Ένωση στο πλαίσιο της πολιτικής της για την ασφάλεια της αεροπορίας και της εμπορικής της πολιτικής,
                                 
                              
                                    —
                                 
                                 
                                    να λαμβάνει υπόψη τα συμφέροντα των κατασκευαστών, των εμπόρων και των καταναλωτών της Ένωσης,
                                 
                              
                                    —
                                 
                                 
                                    να μην αντίκειται στο δίκαιο της Ένωσης ή στο διεθνές δίκαιο,
                                 
                              
                                    —
                                 
                                 
                                    κατά περίπτωση, να στηρίζει τη βελτίωση της ποιότητας των αεροναυτικών προϊόντων, μέσω βελτίωσης του εντοπισμού δολίων και παραπλανητικών πρακτικών,
                                 
                              
                                    —
                                 
                                 
                                    κατά περίπτωση, να αποσκοπεί στην προσέγγιση των προτύπων που αφορούν τα αεροναυτικά προϊόντα,
                                 
                              
                                    —
                                 
                                 
                                    κατά περίπτωση, να αποφεύγει τη δημιουργία εμποδίων στην καινοτομία· και
                                 
                              
                                    —
                                 
                                 
                                    κατά περίπτωση, να διευκολύνει το εμπόριο αεροναυτικών προϊόντων.
                                 
                              
                  
                        β)
                     
                     
                        Η Επιτροπή υποβάλλει τις προτεινόμενες τροποποιήσεις στο Συμβούλιο εγκαίρως πριν την έγκρισή τους.
                        Η ΕΜΑ αξιολογεί εάν οι προτεινόμενες τροποποιήσεις πληρούν τις συνθήκες που προβλέπονται στο στοιχείο α).
                        Η Επιτροπή εγκρίνει τις προτεινόμενες τροποποιήσεις εξ ονόματος της Ένωσης, εκτός εάν ορισμένα κράτη μέλη που αντιπροσωπεύουν μια μειοψηφία αρνησικυρίας του Συμβουλίου σύμφωνα με το άρθρο 16 παράγραφος 4 της Συνθήκης για την Ευρωπαϊκή Ένωση αντιτίθενται. Εάν υπάρχει τέτοια μειοψηφία αρνησικυρίας, η Επιτροπή απορρίπτει τις προτεινόμενες τροποποιήσεις εξ ονόματος της Ένωσης.
                     
                  
         
            Άρθρο 5
            
               1.   Η Επιτροπή μπορεί:
               
                           α)
                        
                        
                           να λαμβάνει μέτρα διασφάλισης σύμφωνα με το άρθρο 5 παράγραφος 1 στοιχείο β) της συμφωνίας,
                        
                     
                           β)
                        
                        
                           να υποβάλλει αίτημα για διενέργεια διαβουλεύσεων σύμφωνα με το άρθρο 15 παράγραφος 3 της συμφωνίας,
                        
                     
                           γ)
                        
                        
                           να λαμβάνει μέτρα για την αναστολή υποχρεώσεων αμοιβαίας αποδοχής και για την ανάκληση της αναστολής αυτή σύμφωνα με το άρθρο 16 της συμφωνίας.
                        
                     
            
               2.   Η Επιτροπή ενημερώνει επαρκώς εκ των προτέρων το Συμβούλιο για την πρόθεσή της να ενεργήσει δυνάμει του παρόντος άρθρου.
            
         
         
            Άρθρο 6
            Η παρούσα απόφαση αρχίζει να ισχύει από την ημέρα της έκδοσής της.
         
         
            Βρυξέλλες, 26 Ιουνίου 2020.
            
               
                  Για το Συμβούλιο
               
               
                  Η Πρόεδρος
               
               A. METELKO-ZGOMBIĆ
            
         
         
            (1)  Έγκριση της 17ης Ιουνίου 2020 (δεν έχει ακόμη δημοσιευθεί στην Επίσημη Εφημερίδα).
         
            (2)  Απόφαση (ΕΕ) 2018/1153 του Συμβουλίου, της 26ης Ιουνίου 2018, σχετικά με την υπογραφή, εξ ονόματος της Ένωσης, της συμφωνίας για την ασφάλεια της πολιτικής αεροπορίας μεταξύ της Ευρωπαϊκής Ένωσης και της κυβέρνησης της Λαϊκής Δημοκρατίας της Κίνας (ΕΕ L 210 της 21.8.2018, σ. 2).
         
            (3)  Η ημερομηνία έναρξης ισχύος της συμφωνίας θα δημοσιευθεί στην Επίσημη Εφημερίδα της Ευρωπαϊκής Ένωσης από τη Γενική Γραμματεία του Συμβουλίου.